Aalborg Pirates har de sidste tre kampe haft en del modvind på banen, så derfor var kampen mod Herlev Eagles torsdag aften vigtig at vinde for at nå slutspillet i Metal Ligaen. Piraterne levede op til presset og vandt kampen mod Herlev med 2-6. Aalborgenserne formåede ellers at holde spændingen lige til det sidste. De aalborgensiske herrer scorede to mål i første periode. Anden periode var målløs og bød ikke på meget spænding for tilskuerne i DFDS Seaway arena i Herlev. Spænding var der til gengæld rigeligt af i tredje periode. Ørnene fra Herlev udlignede i starten af tredje periode til stillingen 2-2, hvilket fik piraterne fra Aalborg ud af hængekøjerne. De scorede derefter 4 mål, og sikrede sig dermed sejren og 3 vigtige point. Næste gang Aalborg Pirates skal spænde skøjterne til kamp, er søndag den 21. februar, hvor de møder Rungsted Seier Capital på hjemmebane.

Opsummering:
Det var tre vigtige point, Aalborg Pirates hentede hjem torsdag aften i sejren over Herlev Eagles. De tre point giver mulighed for at nå slutspillet i Metal Ligaen.